Pieteikuma publikācija saskaņā ar 17. panta 6. punktu Eiropas Parlamenta un Padomes Regulā (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89

(2021/C 120/05)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) 2019/787 (1) 27. pantam.

TEHNISKĀS DOKUMENTĀCIJAS GALVENIE PARAMETRI

“DEMERARA RUM”

Lietas numurs: PGI-GY-02423 – 28.6.2018.

1. Reģistrējamā ģeogrāfiskās izcelsmes norāde

“DEMERARA RUM”

2. Stiprā alkoholiskā dzēriena kategorija

Rums (Regulas (EK) Nr. 110/2008 II pielikuma 1. kategorija)

3. Stiprā alkoholiskā dzēriena apraksts

Stiprais alkoholiskais dzēriens ar cukurniedrēm raksturīgām organoleptiskajām īpašībām; tiek ražots, tikai un vienīgi raudzējot un destilējot melasi vai no cukurniedrēm iegūtu izejvielas masu.

Ķīmiskās īpašības

Spirta saturs ir vismaz 40 tilp. %.

Radniecīgo vielu (to vidū acetaldehīda, etilacetāta, augstāko spirtu) kopsumma, kas izteikta gramos uz bezūdens etilspirta hektolitru:

GAIŠAIS “DEMERARA RUM” ZELTAINAIS “DEMERARA RUM” TUMŠAIS “DEMERARA RUM” Mazāk nekā 30,0 g/hl (un mazāk nekā 10,0 g/hl esteru) Vairāk nekā 30,0 g/hl, taču mazāk nekā 300,0 g/hl (un vairāk nekā 10,0 g/hl, taču mazāk nekā 50,0 g/hl esteru) Vairāk nekā 300,0 g/hl (un vairāk nekā 50,0 g/hl esteru)

Kopējais skābums, izteikts etiķskābes gramos uz bezūdens etilspirta hektolitru:

GAIŠAIS “DEMERARA RUM” ZELTAINAIS VAI TUMŠAIS “DEMERARA RUM” Mazāk nekā 20,0 g/hl Vairāk nekā 20,0 g/hl, taču mazāk nekā 200,0 g/hl

Organoleptiskās īpašības

Izskats: caurspīdīgs; šķidra konsistence, blīvums un viskozitāte atkarīga no ruma vecuma.

Krāsa: atkarīga no vecuma, sākot no bezkrāsainas nenogatavinātam rumam līdz gaiši salmu dzeltenai neilgi nogatavinātam rumam un dzintara/zeltainai un tumšākiem vara/bronzas/sarkankoka toņiem ilgāk nogatavinātam rumam.

Smarža: galvenokārt tiek iegūta, raudzējot no cukurniedrēm iegūto izejvielu; raksturīgajam ar norādi “Demerara Rum” apzīmētajam rumam piemīt cukurniedru salduma iezīmes. To papildina vieglas augļu un ziedu notis, kuras pastiprinās destilācijas procesā, kā arī saldas smaržas, riekstu, pikanti, koksnes, augu, zemes vai citi terciārie aromāti, kuri attīstās nogatavināšanas procesā, līdz destilāts sasniedz augstu noteiktu radniecīgo vielu līmeni un gatavības pakāpi.

Garša: specifiskos garšas profilus panāk, veicot īpašu veidu destilāciju, sākot no gaišā līdz zeltainajam un tumšajam rumam, kas tiek gatavots dažādas konfigurācijas koka, vara vai metāla katla vai kolonnas veida destilācijas iekārtās. Ar norādi “Demerara Rum” apzīmētajam rumam ir raksturīga noapaļota, maiga un rumam tipiska garša, kas variē no saldas līdz sausai, ar aromātisko profilu papildinošām garšas notīm. Aromātiskās vielas drīkst pievienot ne vairāk kā 2,5 % apmērā no galaprodukta tilpuma, un rumam nav atļauts pievienot krāsvielas (izņemot gadījumus, kad krāsu dzērienam nogatavināšanas laikā piešķir koks vai no cukuriem iegūtā karamele).

Specifiskās īpašības (salīdzinot ar citiem tās pašas kategorijas stiprajiem alkoholiskajiem dzērieniem)

Ar norādi “Demerara Rum” apzīmēto rumu no citiem rumiem atšķir tā aromātisko garšu plašais diapazons un pilnmiesīgums. Garšu daudzveidību nodrošina tradicionālais ražošanas process un Demeraras reģiona (Gajāna) ūdens specifiskais minerālvielu saturs.

4. Attiecīgais ģeogrāfiskais apgabals

Ar norādi “Demerara Rum” apzīmētais rums tiek raudzēts un destilēts Demeraras – Gajānas administratīvā reģiona, kas rietumos robežojas ar Boeraserie upi un austrumos ar Abary upes grīvu, – piekrastes zemajos līdzenumos. Demeraras reģions atrodas Dienvidamerikas ziemeļu piekrastē, pie Atlantijas okeāna, aptuveni 6° 48' Z, 58° 10' R, tieši virs ekvatora.

5. Stiprā alkoholiskā dzēriena ražošanas metode

Noteiktajā ģeogrāfiskajā apgabalā tiek iegūta cukurniedru izejvielas masa, kas tālāk tiek izmantota ar norādi “Demerara Rum” apzīmētā ruma ražošanas procesā, kurš sastāv no vairākiem posmiem, kas aprakstīti turpmāk.

Rauga pavairošana: Saccharomyces cerevisiae celma raugs tiek pavairots melases sīrupā vai cukurniedru izejvielas masā, kas atšķaidīta ar Demeraras artēzisko aku gruntsūdeni, pievienojot atbilstošu barības vielu daudzumu, kā arī skābi optimālam pH. Kad ir iegūta pietiekama rauga šūnu masa, kultūra tiek pārcelta uz raudzēšanas tvertni, kuru piepilda ar svaigi atšķaidītu izejvielas masu, pievienojot barības vielas un pielāgojot pH, lai sagatavotu brāgu.

Raudzēšana: raudzēšanas tvertnē raugs pārvērš brāgas sastāvā esošos cukurus alkoholā. Brāga cirkulē caur siltummaini, lai tiktu atdzesēta. Tādējādi tiek uzturēts viendabīgs maisījums, kura temperatūra ir ap 32 °C; tas ir optimālais siltums, lai raugs no cukuriem saraudzētu pēc iespējas vairāk alkohola, parasti ar spirta saturu 6–8 tilp. %.

Destilācija: pēc raudzēšanas posma pabeigšanas brāga (kurā etanola saturs ir 6–8 tilp. %) tiek pārsūknēta uz destilācijas pievedtvertnēm, no kurām tā tiek novadīta destilācijas iekārtās. Gaišā un zeltainā ar norādi “Demerara Rum” apzīmētā ruma destilācija tiek veikta nepārtrauktās darbības destilācijas iekārtās ar divām līdz piecām kolonnām, savukārt tumšā ar norādi “Demerara Rum” apzīmētā ruma destilācija – viena vai divu katlu destilācijas iekārtās. Ir būtiski atzīmēt, ka šīs iekārtas tiek izgatavotas no Chlorocardium rodiei (“Amazones zaļās sirds koka”) cietkoksnes vai vara, un/vai nerūsošā tērauda; tas atspoguļo unikālo destilēšanas veidu, formātu un aprīkojuma modeļu plašo klāstu, kas tiek izmantots ar norādi “Demerara Rum” apzīmētā ruma ražošanā. Katru destilātu var atpazīt pēc tā specifiskā garšas profila; tādējādi to identificē ar unikālu marku, kuras īpašības atkarīgas no ražošanā izmantotās iekārtas un destilācijas veida.

Nogatavināšana: svaigi iegūto ar norādi “Demerara Rum” apzīmētā ruma destilātu atšķaida līdz 70–80 %, izmantojot dejonizētu ūdeni no Demeraras artēziskajām akām, un pēc tam uz dažāda ilguma periodu iepilda (lielākoties) Amerikas baltā ozola koka mucās vai cita veida mucās, kurās tas tiek nogatavināts, uzglabājot noliktavās, kur valda tropiskā klimata apstākļi (parasti 24–32 °C un 70 % mitruma). Noliktavas atrodas jūras līmenī, Demeraras reģiona piekrastē, pie Atlantijas okeāna; tās netiek hermētiski noslēgtas, lai ļautu caurplūst ziemeļaustrumu pasātiem un regulētu augstās temperatūras un mitrumu, kas nepieciešams ar norādi “Demerara Rum” apzīmētā ruma nogatavināšanai mucās.

Kupāža: lai saražotu ar norādi “Demerara Rum” apzīmēto kupažēto rumu, noteiktā veidā tiek sajaukti kopā vēlamo marku un vecumu destilāti. Kupažēt ar rumiem, kas ražoti ārpus noteiktā ģeogrāfiskā apgabala, nav atļauts. Katrā kupāžā izmantotās markas tiek rūpīgi atlasītas, lai tās viena otru papildinātu un radītu daudzslāņainu, taču vienlaikus izsmalcinātu produktu, kas patērētājiem nodrošina konkrētu tirgus piedāvājumu. Ar norādi “Demerara Rum” apzīmētais rums netiek aromatizēts, un to saldina tikai tāpēc, lai noapaļotu galaprodukta garšu, pievienojot ne vairāk kā 20 g uz litru.

Kupāžas rumu atšķaida līdz nepieciešamajam spirta saturam, izmantojot dejonizētu ūdeni no Demeraras artēziskajām akām, un atstāj nostāvēties metāla tvertnēs vai koka kubulos, lai maisījums sajauktos, pilnveidojoties un iegūstot kontrolētu kvalitāti, tādējādi nodrošinot sabalansētas un konsekventas dzēriena īpašības katrā partijā.

Pildīšana pudelēs:“Cask Aged Demerara Rum” (mucā nogatavināts Demeraras rums), “Special Reserve Demerara Rum” (īpašā krājuma Demeraras rums) un “Grand Special Reserve Demerara Rum” (izcils īpašā krājuma Demeraras rums) ir jāpilda pudelēs to ģeogrāfiskās izcelsmes vietā, jo atšķaidīšanā un kupažēšanā izmantotais ūdens veicina ar norādi “Demerara Rum” apzīmētā ruma raksturīgo minerālvielu profilu, kas ir nesaraujami saistīts ar Demeraras artēzisko ūdeņu īpašo kvalitāti.

Prasība, kas paredz, ka “Cask Aged Demerara Rum”, “Special Reserve Demerara Rum” un “Grand Special Reserve Demerara Rum” ir ne tikai jāraudzē, jādestilē un jānogatavina Demerarā, bet arī kupāža un pildīšana pudelēs ir jāveic turpat, ir izvirzīta, lai aizsargātu ruma reputāciju un vēsturisko integritāti attiecībā uz augsto kvalitāti un īpaši augsto kvalitāti, kuru var panākt tikai ar vietējo zinātību un ražošanas paņēmieniem.

Otrs aspekts paredz novērst viltojumus. Atšķirība starp Demerarā nogatavinātiem un citviet nogatavinātiem rumiem varētu mudināt citos reģionos strādājošos uzņēmumus, kas pilda dzērienus pudelēs, kompensēt tropu apstākļos nodrošināto nogatavināšanas kvalitāti, izmantojot maldinošus pasākumus. Tas vēl jo vairāk ir būtiski tāpēc, ka ievērojams apjoms nenogatavinātā ar norādi “Demerara Rum” apzīmētā ruma tiek eksportēts, un tas rada risku, ka nogatavināts rums, kurš tomēr neatbilst ar norādi “Demerara Rum” apzīmētā ruma vecuma profilam, tiek pildīts pudelēs, laists tirgū un pārdots kā šāds nogatavināts rums. Tādējādi produkta imitācijas, kuras piesavinās īstā nogatavinātā ar norādi “Demerara Rum” apzīmētā ruma augsto vērtību, var iedragāt izcilās kvalitātes reputāciju, ko patērētāji piedēvē Demerarā nogatavinātam rumam.

Lai nodrošinātu ar norādi “Demerara Rum” apzīmētā ruma kvalitāti, šo kategoriju rumu kupāža un pildīšana pudelēs ir jāveic noteiktajā ģeogrāfiskajā apgabalā; tādējādi tiek garantētas un aizsargātas šo produktu specifiskās īpašības.

Higiēnas normas: pudelēs pildītajam rumam nedrīkst būt nekāda veida permanentas nogulsnes vai suspendētas vielas.

Ūdens kvalitāte: šā ģeogrāfiskā apgabala ūdens kvalitātes ziņā atšķiras, piemēram, ar zemo cietības (kalcija) līmeni, salīdzinot ar citām Karību jūras reģiona salām, kurās parasti ir cietāks ūdens, kā arī ar mēreno dzelzs un nātrija koncentrāciju. To nosaka specifiskā zemes apakšslāņu uzbūve attiecībā uz augsnes tipu un to vēsturisko veidošanos no holocēna epohas un pleistocēna epohas jūras un upes–jūras nogulumiem, kā arī augstais gruntsūdens līmenis un sālsūdens tuvums, kas nodrošina gruntsūdeņu nesējslāņu bagātīgu papildināšanu ar ūdeni, kuram ir augsts minerālvielu saturs.

6. Saikne ar ģeogrāfisko vidi vai izcelsmi

Ģeogrāfiskā saikne: ar norādi “Demerara Rum” apzīmētā ruma specifika balstās uz vairāku faktoru kopumu; tos nosaka gan cukurniedru audzēšanas apgabala, gan ruma nogatavināšanas apgabala agroekoloģiskie apstākļi, kā arī autentiskais ražošanas process, kurā apvienojas daba, tradīcijas, māksla un zinātne.

Ar norādi “Demerara Rum” apzīmētā ruma kvalitāti, raksturīgās īpašības, reputāciju un vēsturisko mantojumu ar šo ģeogrāfisko apgabalu saista turpmāk aprakstītie faktori.

Vides apstākļi: vietējo vidi raksturo mālainas augsnes, kas izveidojušās no holocēna epohas un pleistocēna epohas jūras un upes–jūras nogulumiem, kuri atrodami gar Demeraras piekrastes zemajiem līdzenumiem (galvenokārt “hydraquents” – mitras, mālainas augsnes, taču arī atsevišķas “medihemists” – mitras, ar organisko vielu bagātas augsnes, kuras laika gaitā var nomainīt minerālaugsnes). Augstais uzkrāto minerālvielu un organiskās vielas saturs šajās mālainajās augsnēs sekmē lielu vietējo cukurniedru ražu, kas savukārt nodrošina augstu cukura līmeni raudzēšanā izmantotajā izejvielas masā.

Turklāt šis mitrais augsnes tips veicina tādu dažādu sugu mikroorganismu vairošanos, kuri piesaista augsnē esošās barības vielas. Pateicoties cukurniedru ražas novākšanas metodei, kas paredz ievākšanu ar rokām vai daļēji mehanizēti, cukurniedru stiebri nonāk ciešā saskarē ar augsni; daļa no šīs augsnes nonāk arī ražotnē un galu galā – melases blakusproduktā, kas iziet pirmējo raudzēšanas posmu, lai saražotu ar norādi “Demerara Rum” apzīmēto rumu. Raudzēšanai paredzētā izejvielas masa pati par sevi satur lielu daudzumu nosēdumu un dažādu sugu mikroorganismu, kuri īpašā veidā ietekmē raudzēšanas procesu, nodrošinot plašu blakusiedarbību klāstu un tādējādi saražojot blakusproduktus, kuri bagātina brāgas pilnīgumu un intensitāti.

Cukurniedru audzēšanas apgabalos vide ir dabiski pārpilna ar mikroorganismiem, piemēram, vietējo savvaļas sugu raugiem un sēnēm, kuras nonāk saskarē ar cukurniedru stiebriem un galu galā saglabājas arī melasē vai cukurniedru izejvielas masā. Pateicoties cukurniedru audzēšanas apgabala tuvumam, šie savvaļas raugi un sēnes ir atrodami arī spirta rūpnīcā, tādējādi turpinot piedalīties raudzēšanas procesā, jo tvertnes nav hermētiski noslēgtas no apkārtējās vides. Šo vietējo sugu dabiskais rūgšanas process papildina kontrolēto raudzēšanu, kurā izmanto pavairoto Saccharomyces cerevisiae rauga kultūru, un rezultātā, pateicoties šo vietējo mikroorganismu unikālajām blakusiedarbībām, bagātina brāgu.

Visu šo vides faktoru rezultātā tiek iegūta brāga ar augstu spirta kvalitāti un labvēlīgu radniecīgo vielu klātbūtni; tās ļauj destilētājam panākt specifiskus garšas profilus, destilācijas procesā prasmīgi izolējot noteiktu garšu. Tādēļ ar norādi “Demerara Rum” apzīmētais rums ir izslavēts ar tā patīkamo un maigo garšu un specifisko, saldo cukurniedru aromātu.

Klimatiskie apstākļi: Demeraras tropiskais/ekvatoriālais klimats ir zīmīgs ar konsekventi augsto gaisa temperatūru (24–32 °C) un mitruma līmeni (vidēji 70 %) visa gada garumā, mijoties vien divām sezonām – saulainajai un lietus sezonai (ar vidējo gada nokrišņu daudzumu 2 500 mm). Tas ietekmē cukurniedru augšanas un ražas novākšanas periodus (kas attiecīgi sakrīt ar lietus sezonu un saulaino sezonu), jo lietus sezonai raksturīgais nokrišņu sadalījums (100–300 mm dienā, ar intensitāti līdz 23 mm stundā, no aprīļa līdz jūlijam un no decembra līdz februārim) aizkavē ražas novākšanu. Lai nodrošinātu ruma ražošanas nepārtrauktību lietus sezonas laikā, kad netiek iegūta raža, tiek veidoti lieli melases vai cukurniedru izejvielas krājumi, tādējādi pakļaujot tos vides faktoriem, kuri ietekmē galīgās raudzēšanas kvalitāti – lielāks baktēriju daudzums nodrošina augstāku radniecīgo vielu līmeni destilēšanai paredzētajā brāgā.

Nogatavināšana vidē, kurā valda tropiskā klimata apstākļi ar augstu temperatūras un mitruma līmeni, kas saglabājas vienmērīgs visu gadu, būtiski paātrina nogatavināšanas tempu, kas ir aptuveni 2–3 reizes ātrāks nekā zemākas temperatūras apstākļos. Tādējādi, salīdzinot ar līdzīga vecuma stiprajiem alkoholiskajiem dzērieniem, kas ražoti mērenā klimata apstākļos, ar norādi “Demerara Rum” apzīmētais rums mēdz būt “nobriedušāks”; tas nodrošina šim rumam izcili maigu un daudzslāņainu garšu, kā arī bagātīgu aromātu; abas šīs īpašības tiek iegūtas nogatavināšanas ķīmiskajā procesā, kurā, pateicoties ozolkoka un ruma sarežģītajai mijiedarbībai, ievērojami pastiprinās garšu ekstrahēšanās un veidošanās.

Demeraras reģions atrodas Atlantijas okeāna piekrastē, jūras līmenī vai nedaudz zem tā, un ir pakļauts izteiktiem jūras vējiem, jo īpaši ziemeļaustrumu pasātiem. Šie vēji ne tikai nodrošina mikroorganismu izplatīšanos visā zemajā piekrastes teritorijā un tādā veidā saglabā noteiktu vides ietekmi uz raudzēšanu, bet arī nodrošina ventilāciju mucu uzglabāšanas noliktavās, kurās attiecīgi nav nepieciešams kontrolēt temperatūru vai mitrumu. Tādējādi tiek nodrošināts labāks nogatavināšanas process, kas tiek īstenots tropiskos apstākļos visa gada garumā, būtiski ietekmējot ar norādi “Demerara Rum” apzīmētā ruma raksturīgās īpašības.

Ūdens kvalitāte: ar norādi “Demerara Rum” apzīmētā ruma ražošanā izmantotais ūdens tiek iegūts tikai un vienīgi no artēziskajām akām, kas iesniedzas piekrastes pazemes ūdeņu augšējos smilšu slāņos, kuri galvenokārt stiepjas 100–200 pēdu dziļumā un ir 50–400 pēdas “biezi”, vai A tipa smilšu slāņos, kuri parasti atrodami 200–300 pēdu dziļumā un ir 50–200 pēdas “biezi”. Tā kā netālu atrodas Demeraras upe, gruntsūdens līmenis parasti ir augsts un tiek bagātīgi papildināts; ūdenim ir zems cietības līmenis(< 10 mg/l), savukārt minerālvielu, jo īpaši dzelzs (> 5 mg/l) un sāls (līdz 1 200 mg/l), koncentrācija ir vidēji augsta. Tā kā šis ūdens tiek izmantots raudzēšanā, tvaika radīšanai destilācijas procesā, kā arī pēcapstrādē un dejonizācijā, ruma atšķaidīšanai nogatavināšanas vajadzībām, kupažēšanā un pildīšanā pudelēs, ar norādi “Demerara Rum” apzīmētajam rumam raksturīgais minerālvielu profils ir nesaraujami saistīts ar Demeraras artēzisko ūdeņu īpašo kvalitāti.

Vietējā ūdens minerālvielu profilam ir īpaši nozīmīga ietekme uz nogatavināšanas procesu. Piemēram, skābeņskābe, kas rodas raudzēšanas procesā, ir helātu veidošanās aģents, kas var savienoties ar minerālvielām. Kalcija oksalātam, kas attiecīgi veidojas nogatavināšanas procesā, ūdenī esošā nātrija vai magnija klātbūtnē piemīt paaugstināta šķīdība. Tādējādi minerālvielas palīdz nogatavināšanas procesā saglabāt garšas komponentus vai tos pat nostiprināt.

Cilvēkfaktori un ražošanas faktori: gadsimtiem ilgi zināšanas, prasmes un zinātība attiecībā uz ražošanas procesu, kas tika izstrādāts Demeraras reģionā, tiek nodotas tālāk; te ietilpst arī pārdomātā pieeja destilācijai, daudzslāņainos garšas profilus panākot tieši ar raudzēšanu un destilāciju; šie procesi ir saglabājušies lielā mērā nemainīgi un atbilst oriģinālajām metodēm.

Turklāt meistarīgie destilētāji, kuriem ir liela pieredze ar norādi “Demerara Rum” apzīmētā ruma kvalitātes uzlabošanā, ražojot mazās partijās, mūsdienās joprojām izmanto tradicionālās amatnieku destilācijas iekārtas. Šo tradicionālo amatnieku destilācijas iekārtu izcelsme meklējama vietējās plantācijās, kurās destilācija tika veikta; šādas iekārtas ir, piemēram, “Double Wooden” (divu koka) katlu destilācijas iekārta, kas sākotnēji tika ierīkota Port Mourant plantācijā 1732. gadā, un “Wooden Coffey” (Aeneas Coffey izgudrotā koka) kolonnas veida destilācijas iekārta – Enmore plantācijā 1880. gadā; abas iekārtas joprojām tiek lietotas Demerarā un ir pasaulē vienīgās šāda veida destilācijas iekārtas, kas ir saglabājušās.

Vēsturiskā izcelsme: ar norādi “Demerara Rum” apzīmētais rums jau vairāk nekā 300 gadu ir izslavēts ar tā meistarīgo ražošanu oriģinālajās “Double Wooden” katlu destilācijas iekārtās un “Wooden Coffey” destilācijas iekārtās, kuras tika izgudrotas Gajānā. Demeraras rums tiek eksportēts jau vairāk nekā 200 gadu, un šis eksports ietver vēsturē zināmo Lielbritānijas Karaliskās flotes apgādi ar rumu jūrnieku dienas devas nodrošināšanai. Dažas no oriģinālajām destilācijas iekārtām ir saglabājušās līdz mūsdienām un tiek joprojām izmantotas.

Vēsturiskais mantojums apvienojumā ar dabas faktoriem, tradicionālās destilācijas mākslu un zinātni, aprīkojumu un cilvēku zinātību ir devis neizmērojamu pienesumu, saglabājot ar norādi “Demerara Rum” apzīmētā ruma raksturīgās iezīmes un kvalitāti, kā arī tā reputāciju.

Reputācija: Oksfordas angļu valodas vārdnīcā ar norādi “Demerara Rum” apzīmēts rums tiek definēts kā Gajānā ražots rums. Apvienotās Karalistes flotes rums, kas līdz šīs prakses pārtraukšanai 1970. gadā tika izsniegts jūrniekiem, bija tieši ar norādi “Demerara Rum” apzīmētais rums. Apvienotās Karalistes 1816. gada likumu krājumos ir atrodama informācija par nodokli, kas piemērojams importētajam ar norādi “Demerara Rum” apzīmētajam rumam. Ar norādi “Demerara Rum” apzīmētais rums ir pieminēts arī Apvienotās Karalistes parlamenta palātu ziņojumos, kas datēti ar 19. gs. četrdesmitajiem gadiem. Atsauces uz rumu, kas apzīmēts ar norādi “Demerara Rum”, ir atrodamas visos labākajos ruma un ruma ražošanas vēstures aprakstos, to vidū Ričarda Fosa (Richard Foss) 2012. gadā izdotajā grāmatā “Rums: pasaules vēsture” (“Rum: a global history”), kā arī Francijas un Dānijas sastādītajos sarakstos, kuros uzskaitīti augstas kvalitātes rumi. Denisa A. Nikola (Denis A. Nicol) 2003. gadā izdotajā grāmatā “Rums” (“Rum”) ir minēti vairāki avoti, kuri pierāda, ka ar norādi “Demerara Rum” apzīmētais rums tiek ražots kopš 17. gs. vidus.

7. Eiropas Savienības vai valsts/reģiona noteikumi

—

8. Pieteikuma iesniedzējs

8.1. Dalībvalsts, trešā valsts vai juridiska / fiziska persona

Demerara Distillers Limited, a Limited Liability Company

8.2. Pilna adrese (ielas nosaukums un mājas numurs, pilsēta un pasta indekss, valsts)

Adrese: Plantation Diamond, Demeraras austrumu krasts, Džordžtauna, Gajāna

Tālr.: +592 2656142; +592 2652089; +592 2652076

Fakss +592 2653367

E-pasts: info@demrum.com

9. Ģeogrāfiskās izcelsmes norādes papildinājumi

—

10. Īpaši marķēšanas noteikumi

“Demerara Rum” ir šādas šķirnes:

— “Demerara Rum” (Demeraras rums): tīrs vai kupažēts, nesajaucot ar alkoholu, kas ražots ārpus noteiktā ģeogrāfiskā apgabala,

— “Old Demerara Rum” (noturēts Demeraras rums): tīrs vai kupažēts rums, kas nogatavināts vismaz 2 gadus, nesajaucot to ar alkoholu, kas ražots ārpus noteiktā ģeogrāfiskā apgabala,

— “Cask Aged Demerara Rum” (mucā nogatavināts Demeraras rums): tīrs vai kupažēts rums, kas nogatavināts vismaz 3 gadus,

— “Special Reserve Demerara Rum” (īpašā krājuma Demeraras rums): tīrs vai kupažēts rums, kas nogatavināts vismaz 12 gadus,

— “Grand Special Reserve Demerara Rum” (izcils īpašā krājuma Demeraras rums): tīrs vai kupažēts rums, kas nogatavināts vismaz 25 gadus.

Marķējuma priekšpuses centrālajā daļā būtu jānorāda šāda informācija:

a) zīmola nosaukums;

b) produkta nosaukums;

c) spirta saturs;

d) neto svars;

e) ražotāja adrese;

f) izcelsmes valsts;

g) norāde uz vecumu vai nogatavināšanas laiku.

Katrai ruma pudelei ir piestiprināts šāds marķējums ar reģistrētu preču zīmi “Demerara Rum”:

(1) OV L 130, 17.5.2019., 1. lpp.